<classify> MAONESHO ya Viwanda, Biashara na Kongamano la Fursa za Uwekezaji mkoani Pwani yamesogezwa mbele ili pamoja na sababu zingine, kupisha shughuli za kuzimwa kwa mwenge. Taarifa ya kuahirishwa kwa maonesho hayo ilitolewa jana na Mkuu wa mkoa wa Pwani, Evarist Ndikilo alipozungumza na waandishi wa habari katika viwanja vya Sabasaba, Picha ya Ndege, Kibaha mkoani Pwani ambako maonesho hayo yatafanyika. Alisema maonesho hayo yaliyokuwa yafanyike kuanzia Oktoba Mosi hadi 7 mwaka huu, sasa yatafanyika kuanzia Oktoba 17 hadi 23 na kwamba Kongamano la Fursa za Uwekezaji na Biashara litafanyika Oktoba 19 mwaka huu. Ndikilo alisema kutokana na mwenge kuzimwa katika mkoa jirani wa Lindi Oktoba 14, kamati ya maandalizi katika tathmini yake imegundua kwamba baadhi ya wadau muhimu walikuwa wanashughulika pia na tukio hilo la mwenge. Alisema hadi kufikia juzi Kamati ya Maandalizi ilikuwa imesajili viwanda na wafanyabiashara takribani 173 walithibitisha kushiriki kwenye maonesho yatakayoenda sanjari na ushiriki wa kongamano ambalo litatumika kuzindua mwongozo wa uwekezaji mkoani Pwani. Alisema ingawa idadi ya waliojitokeza kwenye maonesho na kongamano ni kubwa, lakini kamati imeona kuna haja ya kutoa muda zaidi kwa sababu wadau wengi waliona kama muda ni mfupi. Mkuu wa mkoa huyo alitoa rai kwa makampuni na watu binafsi kutumia kipindi hiki cha takribani wiki mbili kilichoongezwa kuthibitisha ushiriki wao ili kuunga mkono kufanyika kwa maonesho hayo. Alichukua muda mrefu kuvipongeza vyombo vya habari vya Kampuni ya Magazeti ya Serikali TSN kwa jinsi ambavyo vimefanya kazi kubwa ya kuumulika mkoa wa Pwani katika kipindi kifupi. Ninawaomba TSN waendelee kutembelea wilaya zaidi za mkoa wa Pwani na kuandika fursa zilizoko huku ili Watanzania na dunia kwa ujumla wajue kinachofanyika mkoani kwetu, alisema. Aliihimiza pia Mamlaka ya Maendeleo ya Biashara Tanzania Tantrade kuendelea na maandilizi ya mabanda pamoja na majukwaa katika eneo ambalo maonesho yatafanyika.  <topic>: KITAIFA 